D'WEC Cambodia isch aagfroggt worde, öb si e Medical Checkup chönnte unterstütze als Übersetzer. Ich bi gfroggt worde öbi mitgo will und ha natürlich die Chance e moll uffs Land uuse zgo gnützt.  Uff em Land isch alles nomoll anders. So vill Iidrück. Irgendwenn sind mer vo dr Hauptstross ab und sind uff emne Schotterströssli zwüsche de Ryysfälder duuregfahre. D'Ryysfälder sind im Momänt die meiste troche und bruun, will grad Trochezyt isch. Uff eimoll  foots widr aa mit hüser links und rächts. Jedes Grundstück hett e Art Vogelschüchi am Iigang befeschtigt. Das dient dezue s'Huus vo böse Geister zschütze. Sicher 10 Minute lang sind mer durch das Dorf gfahre. Denn sind mer zum Dorfzentrum gstosse. Dört warte scho öppe 300 Khmer uff Plastikstiehl unter emne Zält. Kurz druffabe sind denn die Koreaner aacho. E ganze Car voll. Uff eimoll schwärme lutter Koreaner in Griene T-Shirt uss däm Car use. Kinder, Jugendlichi, Erwachseni. Si fönd afo Sache usspacke,  umeschleppe, uffbaue etc. Und innerhalb vo ere Halb Stund isch uss däm Gmeindszentrum e Halb-Openair-Spital entstande. E Zahnarzt, e Chline OP, E Ruum zum Bluet untersueche, Ärzt für Sprächstund, E Apothek, E Checkup.  Denn hetts also aagfange. D'Lütt sind sich an de erschte 2 Tisch go aamälde und händ verzellt was ene fählt. Denn händ si e Nummere und e Zettel kriegt wo alles druffstoot was si grad gseit händ. Als nöchst isch d'Temperatur, Bluetdruck und Puls gmässe worde am Tisch näbe dra (Und die  räschtliche Lütt sind e paar Meter devo wäg gsässe, das hett alles unter emne Dach statt gfunde, also sone Art offeni Halle (keini Wänd). Denn sind si vo mir und dr Michèle einzeln zur eigendliche Station brocht worde. Dört sind si vo de Koreanische Mitarbeiter widr in Empfang gno und in die verschidene Praxene oder Rüüm Iigwiise worde. Nach ihrer Behandlig händ si in dr Apothek ihri Pille dörfe go hole. Jetzt für was hetts do d'WEC bruucht? Die Koreaner chönne nur Koreanisch und änglisch. D'Khmer chönne nur Khmer.  Und d'WEC Missionare chönne änglisch und Khmer. Folglich sind unseri lütt de verschiidene Ärzt zur sitte gstellt worde zum hälfe übersetze. Zerscht bini mer e chli verlore vorcho, willi nid wirklich gwüsst ha was mache, will ich weder Khmer no Koreanisch cha. Wie scho gseit hani denn aber d'Lütt vom Checkup zur Behandlig eskortiert. Es isch mega spannend und interessant gsi. Die alte Fraue sind unglaublich gsi. Alli mega dünn und zerbrächlich, aber trotzdäm irgendwie robust und immer mit emne riise Lache im  Gsicht. Am Mittag sind die erschte 200 Lütt behandlet worde. Denn hetts zmittag gä. D'Koreaner händ Sushirollene mitbrocht gha. Isch no speziell gsi.  Am Nomidag sind scho die nöchste 300 parat gsi. Denn hett s'ganze nomoll vo vorne aagfange. Mir händ lütt hi und här eskortiert bis mer unseri Fiess nümm gspürt händ. Dezue muess no erwähnt wärde, dass d'Koreaner für d'Kinder no e Spiilprogramm organisiert händ mit Fuessball, Spiili, Theater etc etc. si händ dene Kinder die Spiil biibrocht, ohni dass si  nur ei Wort Khmer händ chönne und es hett klappt.  S'Resultat vo däm oobe sind öppe 500 behandleti Khmer gsi, öppe 20 Operatione, meh als 50 zogeni Zähn. Mir hett dr Kolleg wo em Zahnarzt hett miesse assistiere e chli leid do. Dä hett das alles müesse mit aaluege. Aber är hetts guet überstande.  Zu dene Koreaner: Wennis richtig verstande ha isch das e Kirchgmeind wo jedes joor einisch für e Wuche uff Kambodscha chunnt, zum in das Dorf dä Checkup go mache. Jede hett sini Rolle gha in däm Gfüeg und  das hett bestens funktionert. Ich bi wirklich sehr skeptisch gsi, woni die Koreaner gse ha, alli im gliche Tshirt, ussgrüstet wie d'Japaner wo z'Luzärn umewatschle, aber wie scho gseit. E unglaublichi Aktion isch das gsi. Für mi isch dä Tag e riise Erfahrig gsi woni nümm so schnäll wird vergässe. Sobaldi d'Fötteli ha wirdi si denn ind Gallerie stelle.